
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τρίτη, 15 Σεπτεμβρίου 2026

ΔΕΛΤΙΟ ΤΥΠΟΥ
Εντοπισμός και διάσωση 67 αλλοδαπών νότια της Γαύδου – Εντοπισμός και διάσωση 67 αλλοδαπών νοτιοανατολικά των Καλών Λιμένων – Εντοπισμός 51 αλλοδαπών στους Καλούς Λιμένες – Εντοπισμός 50 αλλοδαπών στην Ιεράπετρα – Διακομιδές ασθενών

Τις μεσημβρινές ώρες σήμερα, σκάφος της δύναμης Frontex εντόπισε λέμβο με αλλοδαπούς επιβαίνοντες στη θαλάσσια περιοχή νότια της Γαύδου και περισυνέλεξε εξήντα επτά αλλοδαπούς (63 άνδρες, 2 γυναίκες και 2 ανήλικους), τους οποίους μετέφερε στο λιμάνι «ΤΗΓΑΝΙ» της Παλαιόχωρας, με τη συνδρομή Περιπολικού σκάφους Λ.Σ.-ΕΛ.ΑΚΤ. (ΠΛΣ). Ακολούθως, οι αλλοδαποί οδηγήθηκαν με λεωφορείο, συνοδεία στελεχών του Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Χανίων σε χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

*****

Τις πρωινές ώρες σήμερα, ενημερώθηκαν οι Λιμενικές Αρχές των Καλών Λιμένων, της Ιεράπετρας και της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 44 ν.μ. νοτιοανατολικά των Καλών Λιμένων. Άμεσα στην περιοχή κατέπλευσε Περιπολικό σκάφος Λ.Σ.-ΕΛ.ΑΚΤ (ΠΛΣ), όπου εντόπισε και περισυνέλεξε 67 αλλοδαπούς (65 και 2 ανήλικους), οι οποίοι στη συνέχεια μεταφέρθηκαν στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****

Τις μεσημβρινές ώρες σήμερα, ενημερώθηκε η Λιμενική Αρχή των Καλών Λιμένων για την ύπαρξη 51 αλλοδαπών (47 άντρες και 4 ανήλικοι) στην παραλία της περιοχής «ΨΑΡΗ ΦΟΡΑΔΑ» Καλών Λιμένων. Οι αλλοδαποί οδηγήθηκαν με λεωφορείο στο λιμάνι του Ηρακλείου, με τη συνοδεία στελεχών του Κλιμακίου Ειδικών Αποστολών (Κ.Ε.Α.) της Λιμενικής Αρχής του Ηρακλείου και του Αστυνομικού Τμήματος Βιάννου. Από το Κεντρικό Λιμεναρχείο Ηρακλείου που διενεργεί την προανάκριση κατασχέθηκε μία εξωλέμβια μηχανή, ενώ η λέμβος μεταφοράς  καταστράφηκε.

*****

[bookmark: _GoBack]Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΚΑΛΙΚΟΒΡΕΧΤΗ» Ιεράπετρας, οι οποίοι είχαν αποβιβαστεί από πνευστή λέμβο. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 50 αλλοδαπούς και τους μετέφεραν σε προσωρινό χώρο φιλοξενίας στην Ιεράπετρα. Προανάκριση διενεργείται από το Λιμεναρχείο Ιεράπετρας.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
- 75χρονου, από το λιμάνι του Κάστου Λευκάδας στο λιμάνι του Μύτικα Αιτωλοακαρνανίας, με το θαλάσσιο ταξί  «ΝΤΟΛΦΙΝ ΕΞΠΕΣ Ι» Ν.Λ. 379,
- 71χρονου, από το λιμάνι της Αμοργού στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ ΙV» Ν.Ν. 67,
- 35χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν. ΣΠ. 323,
- 20χρονου, από το λιμάνι του Αγκιστρίου στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ. και
- 74χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ..

